b'\n_START_ARTICLE_\nTapani III Suuri\n_START_PARAGRAPH_\nTapani III Suuri (romaniaksi \xc8\x98tefan cel Mare) syntyi 1433 ja hallitsi Moldovan ruhtinaskuntaa vuosina 1457\xe2\x80\x931504._NEWLINE_Tapani nousi valtaistuimelle serkkunsa Valakian ruhtinaan Vlad III Seiv\xc3\xa4st\xc3\xa4j\xc3\xa4n tukemana. H\xc3\xa4n niitti elinaikanaan mainetta sitke\xc3\xa4ll\xc3\xa4 vastarinnallaan osmaneja vastaan ja sai paavi Sixtus IV:lt\xc3\xa4 lis\xc3\xa4nimen Kristuksen soturi. Tapani III Suuri onnistui tasapainoilemaan suurten naapureittensa kanssa ja torjui muun muassa 1467 Unkarin kuninkaan Matias Corvinuksen valloitusyrityksen ja otti haltuunsa 1471 Valakian, joka oli ollut siihen asti osmaneilla._NEWLINE_T\xc3\xa4t\xc3\xa4 ei Osmanien sulttaani Mehmed II sulattanut, vaan l\xc3\xa4hti sotaretkelle Moldovaan kev\xc3\xa4\xc3\xa4ll\xc3\xa4 1475. Suuressa taistelussa 1475 Vasluin kaupungin l\xc3\xa4hell\xc3\xa4 Tapani kukisti osmanijoukot, mik\xc3\xa4 pys\xc3\xa4ytti v\xc3\xa4liaikaisesti osmanien valloitushalut Balkanilla._NEWLINE_Vuonna 1484 Tapani joutui niin osmanien, Puolan kuin Unkarinkin hy\xc3\xb6kk\xc3\xa4yksen kohteeksi. Moldova voitti Tapanin johtamana kaikki maahantunkeutujat, mutta heikentyi kuitenkin huomattavasti. Vuoden 1489 osmanien uusi sotaretki Moldovaan pakotti Tapanin liittoutumaan muodollisesti sulttaanin kanssa ja maksamaan veroa osmaneille._NEWLINE_Tapanin ansiot eiv\xc3\xa4t kuitenkaan rajoitu vain sotakent\xc3\xa4lle. H\xc3\xa4n perusti valtakuntaansa Moldovaan (joka h\xc3\xa4nen kuollessaan rajoittui Dnestrin ja Tonavan jokien, Mustanmeren ja Karpaattien v\xc3\xa4lille) 44 luostaria, joista suurin osa on UNESCOn maailmanperint\xc3\xb6kohteita._NEWLINE_Tapani kuoli 1504, vuotta aikaisemmin h\xc3\xa4n alistui muodollisesti sulttaanin m\xc3\xa4\xc3\xa4r\xc3\xa4ysvallan alle. H\xc3\xa4net on julistettu Romaniassa pyh\xc3\xa4ksi ja h\xc3\xa4n on yksi Romanian t\xc3\xa4rkeimmist\xc3\xa4 suojelupyhimyksist\xc3\xa4. H\xc3\xa4net on haudattu Putanan luostariin Koillis-Romaniaan.'